
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	19 februarie 2008

	Nr.
	27/582


R A P O R T

asupra proiectului de Lege pentru abrogarea lit.b) a art.3 din Ordonanţa de urgenţă a Guvernului nr.118/1999 privind înfiinţarea şi utilizarea Fondului naţional de solidaritate
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 870 din 10 decembrie 2007, cu dezbaterea pe fond în procedură obişnuită a proiectului de Lege pentru abrogarea lit.b) a art.3 din Ordonanţa de urgenţă a Guvernului nr.118/1999 privind înfiinţarea şi utilizarea Fondului naţional de solidaritate.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1374/08.10.2007)

· avizul favorabil al Comisiei juridice, de disciplină şi imunităţi (nr.31/1348/29.01.2008).
Proiectul de lege are ca obiect de reglementare abrogarea dispoziţiilor art.3 lit.b) din Ordonanţa de urgenţă a Guvernului nr.118/1999 privind înfiinţarea şi utilizarea Fondului naţional de solidaritate, aprobată cu modificări şi completări prin Legea nr.366/2001, cu modificările şi completările ulterioare.
Comisia propune Plenului Camerei Deputaţilor aprobarea proiectului de lege în forma prezentată de Senat deoarece taxa de timbru social de 1% asupra valorii automobilelor noi din import, se poate asimila unei taxe vamale, iar introducerea sau menţinerea în mod deliberat a unei astfel de taxe, inexistentă în Uniunea Europeană, este interzisă prin Tratatul de instituire a Comunităţii Europene. Ca urmare, se impune reglementarea acestei situaţii, prin abrogarea dispoziţiilor art.3 lit.b) din Ordonanţa de urgenţă a Guvernului nr.118/1999.
Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 13 februarie 2008 au participat, în conformitate cu prevederile art.55 din Regulamentul Camerei Deputaţilor:

· d-na Teodora Bertzi – Secretar de Stat, Ministerul Muncii, Familiei şi Egalităţii de Şanse 
· d-na Mihaela Grecu – director, Ministerul Muncii, Familiei şi Egalităţii de Şanse.

La lucrările comisiei au fost prezenţi 16 deputaţi, din totalul de 18 membri ai comisiei.

Raportul comisiei a fost adoptat cu unanimitate de voturi.
Proiectul de lege a fost adoptat de Senat în şedinţa din 3 decembrie 2007.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.


PREŞEDINTE,



SECRETAR,



Gheorghe Barbu


Kerekes Károly 

Şef serviciu, 

Consilier Elena MESAROŞ

Întocmit,

Expert Sorina Steliana SZABO

